**Mónosbél Községi Önkormányzat Képviselő-testülete**

**3345 Mónosbél, Kossuth L. u. 3. Tel.: 554-087**

Iktatószám: Mo/ 447-8 /2019.

**Jegyzőkönyv**

**Készült:** Mónosbél Községi Önkormányzat Képviselő-testületének 2019. június 26. napján 15.00 órakor megtartott üléséről, a Mónosbél, Kossuth L. u. 3. sz. alatti önkormányzati épület tanácskozó termében.

**Napirend**

1. Beszámoló a település közbiztonsági helyzetéről
2. Az Önkormányzat által 2018. évben támogatott civil szervezetek beszámolói (Mónosbél Polgárőr Egyesület)
3. Beszámoló a könyvtár 2018. évi munkájáról
4. Egyéb ügyek, indítványok

|  |  |  |
| --- | --- | --- |
| ***Határozat száma*** | ***Tárgya*** | ***Határozat határideje*** |
| 47/2019.(VI.26.) | Eger Rendőrkapitányságának Mónosbél község közrend-közbiztonsági helyzetéről szóló beszámolójának elfogadása | 2019.06.26. |
| 48/2019.(VI.26.) | Mónosbéli Polgárőr Egyesület 2018. évi szakmai beszámolójának elfogadása | 2019.16.26. |
| 49/2019.(VI.26.) | A települési könyvtár 2018. évi tevékenységéről szóló beszámoló elfogadása. | 2019.06.26. |
| 50/2019.(VI.26.) | 2019. évi Nyári táborban résztvevő általános iskolás gyermekek étkeztetésének, foglalkoztatásának támogatásáról | 2019.08.31. |
| 51/2019.(VI.26.) | 2019. évi családi napi programokhoz kapcsolódó kiskorú gyermekek támogatásáról, tárgynyeremények díjáról | 2019.06.26. |
| 52/2019. (VI.26.) | A Mónosbél, Kossuth út 37. szám alatti élelmiszerbolt  üzemeltetője, Huszák Edina e.v. kijelölése dohánytermékek forgalmazására | 2019.06.26. |
| 53/2019. (VI.26.) | A Mónosbél, Kossuth út 35. szám alatti élelmiszerbolt  bérleti szerződésének megszűnését követő kulcsátadásról | 2019.06.26. |

|  |  |
| --- | --- |
| ***Rendelet száma*** | ***Tárgya*** |
| 10/2019. (VI.28.) | A települési támogatás megállapításának, kifizetésének, folyósításának, valamint felhasználása ellenőrzésének szabályairól és a szociális alapszolgáltatásokról szóló 6/2015. (II.26.) önkormányzati rendelet módosításáról |

Mónosbél, 2019. június 26.

Varga Sándorné Dudásné dr. Géczi Erika

polgármester jegyző

**Jegyzőkönyv**

**Készült:** Mónosbél Községi Önkormányzat Képviselő-testületének 2019. június 26. napján 15.00 órakor megtartott üléséről, a Mónosbél, Kossuth L. u. 3. sz. alatti önkormányzati épület tanácskozó termében.

**Jelen vannak:** Varga Sándorné polgármester

Antal József alpolgármester

Surányi Józsefné önkormányzati képviselő

Kovács Zoltán önkormányzati képviselő

**Nem jelent meg:** Hajnákné Koós Zsuzsanna önkormányzati képviselő

**Meghívottak:** Kovács József rendőr alezredes, kapitányságvezető

Fodor Tamás rendőr alezredes, őrsparancsnok

Czilli Edéné könyvtáros

**Hivatalból jelen van:** Dudásné dr. Géczi Erika jegyző

**Jegyzőkönyvvezető**: Dorkóné Magyarovics Marianna

Varga Sándorné polgármester:

Köszönti a képviselő-testület tagjait, Dudásné dr. Géczi Erika jegyzőt és a meghívott vendégeket.

A jelenléti ív alapján megállapítja, hogy az 5 fő képviselő-testületi tag közül 4 fő megjelent. A döntéshozatalban résztvevők száma: 4 fő, az ülést határozatképesnek nyilvánítja és megnyitja.

**NAPIREND**

1. Beszámoló a település közbiztonsági helyzetéről
2. Az Önkormányzat által 2018. évben támogatott civil szervezetek beszámolói (Mónosbél Polgárőr Egyesület)
3. Beszámoló a könyvtár 2018. évi munkájáról
4. Egyéb ügyek, indítványok

Mónosbél Községi Önkormányzat Képviselő-testülete a napirend megtárgyalását 4 igen szavazattal elfogadta.

1. **Napirend**

**Eger Rendőrkapitányságának beszámolója Mónosbél község közrend-közbiztonsági helyzetéről**

Varga Sándorné polgármester:

Az Egri Rendőrkapitányság beszámolóját Mónosbél község közrend-közbiztonsági helyzetéről minden Képviselő-testületi tag megkapta. Felkéri Kovács József rendőr alezredest, az Egri Rendőrkapitányság vezetőjét, hogy mondja el észrevételeit a témával kapcsolatosan.

Kovács József kapitányságvezető:

Megköszöni a Képviselő-testületnek és Varga Sándorné polgármesternek a meghívást. A beszámoló tartalmát néhány szóval szeretné összefoglalni, kiegészíteni. 2018. évben nem volt jelentős bűncselekmény a településen. A közlekedésbiztonság helyzete Mónosbél településen meglepően jó, 2018. évben közlekedési balesetről nem történt bejelentés. Az egész évre az volt jellemző, hogy semmi olyan esemény nem történt, amelynek sajtóvisszhangja lett volna vagy közfelháborodást eredményezett volna. Megköszöni a támogatást Mónosbél Község Önkormányzatának, illetve a helyi polgárőrségnek. A kérdésekre szívesen válaszol.

Antal József önkormányzati képviselő:

A Mónosbéli Polgárőr Egyesület vezetőjeként megköszöni a segítőkész hozzáállást, melyet a rendőrségtől kapnak. Véleménye szerint Mónosbél közbiztonsága az elmúlt években sokat javult.

Varga Sándorné polgármester:

Megköszöni a rendőrség segítségét, folyamatos jelenlétük miatt jelentősen javult a közlekedésbiztonság is. A településen két gyalogátkelőt terveztek létrehozni, melyből az egyik már okafogyottá vált (Rákóczi út). A Béke úti elágazónál azonban szeretnék megvalósítani, a buszmegálló miatt itt jelentős az úton átkelő gyalogosforgalom, ezt szeretnék biztonságosabbá tenni. A közútkezelővel folynak a tárgyalások ezzel kapcsolatban. A bűncselekmények száma elenyésző, kisebb bosszúságok előfordulnak, melyet sokszor nem is jeleznek a rendőrség felé.

Fodor Tamás őrsparancsnok:

Nyugodtan jelezzenek bármilyen problémát.

Varga Sándorné polgármester:

Mónosbél nyugodt, csendes település, a rendőrség munkájának is köszönhetően. A jövőben is igyekszik az önkormányzat minden támogatást megadni, úgy erkölcsileg, mint anyagilag.

Kovács József kapitányságvezető:

Kéri, amennyiben nagy létszámú rendezvényt terveznek a településen, jelezzék a rendőrség felé.

Varga Sándorné polgármester:

Az idén még két nagyobb rendezvény lesz a településen, az augusztus 20-ai ünnepség és a Batul Fesztivál szeptember elején. Szerencsére eddig egy rendezvényen sem történt olyan esemény, amit a polgárőrök nem tudtak kezelni.

Kéri a képviselő-testület tagjait, hogy szavazzanak az Egri Rendőrkapitányság Mónosbél község közrend-közbiztonsági helyzetéről készült beszámolójáról az előterjesztés szerint.

A döntéshozatalban résztvevők száma 4 fő.

Mónosbél Községi Önkormányzat Képviselő-testülete 4 igen szavazattal az alábbi határozatot fogadta el:

**47/2019. (VI.26.) sz. Képviselő-testületi határozat**

Mónosbél Községi Önkormányzat Képviselő-testülete megtárgyalta és elfogadja az Egri Rendőrkapitányság Mónosbél község közrend-közbiztonsági helyzetéről szóló beszámolóját.

Határidő: azonnal

Felelős: Varga Sándorné

polgármester

1. **Napirend**

**A Mónosbéli Polgárőr Egyesület 2018. évi szakmai beszámolója**

Varga Sándorné polgármester:

Elmondja, hogy a Mónosbéli Polgárőr Egyesület 2018. évi szakmai beszámolóját minden Képviselő-testületi tag megkapta. Kéri Antal József alpolgármester urat, az egyesület vezetőjét, pár szóban foglalja össze 2018. évi tevékenységüket.

Antal József alpolgármester:

2018. évben a polgárőrök segítették a mónosbéli közrend fenntartását önállóan és a rendőrséggel együttműködve is. Havonta kb. 90-120 órát teljesítettek és átlagosan 300-350 km-t tesznek meg saját gépjárművel. Ezúton szeretné megköszönni az önkormányzat anyagi támogatását, mely összeget elsősorban üzemanyag költségre és formaruha beszerzésére használtak fel. Természetesen a magánszemélyeknek és egyéb támogatóknak is köszönik a segítséget. Bízik benne, hogy az idén is kapnak támogatást, melyet jó célra fordítanak. A rendőrséggel továbbra is maximálisan együttműködnek. Csapatépítő céllal több polgárőröknek szervezett rendezvényen is részt vettek.

Fodor Tamás őrsparancsnok:

Véleménye szerint a Mónosbéli Polgárőr Egyesület a legaktívabb a környező települések polgárőrségei közül.

Varga Sándorné polgármester:

A polgárőrök nagy része aktív dolgozó, s emellett igyekeznek hatékonyan részt venni a település biztonságának fenntartásában, többnyire a délutáni-esti órákban, szabadidejük ráfordításával.

Kéri a képviselő-testület tagjait, hogy szavazzanak a Mónosbéli Polgárőr Egyesület 2018. évi szakmai beszámolójáról az előterjesztés szerint.

Antal József alpolgármester bejelentette személyes érintettségét, és azt, hogy saját elhatározásából nem vesz részt a szavazásban.

A döntéshozatalban résztvevők száma 3 fő.

Mónosbél Községi Önkormányzat Képviselő-testülete 3 igen szavazattal az alábbi határozatot fogadta el:

**48/2019. (VI.26.) sz. Képviselő-testületi határozat**

Mónosbél Községi Önkormányzat Képviselő-testülete megtárgyalta és elfogadja a Mónosbéli Polgárőr Egyesület 2018. évi szakmai beszámolóját

Határidő: azonnal

Felelős: Varga Sándorné

polgármester

1. **Napirend**

**Beszámoló a mónosbéli könyvtár 2018. évi tevékenységéről**

Varga Sándorné polgármester:

A Mónosbéli könyvtár 2018. évi tevékenységéről a beszámolót minden képviselő-testületi tag megkapta. Köszönti Czilli Edéné könyvtárost, kéri, ismertesse a könyvtár működésével kapcsolatos értékelését, észrevételeit.

Czilli Edéné könyvtáros:

A beszámoló tartalmát különösebben nem kívánja részletezni. Elmondja, hogy idős korából eredően már szívesen átadná a könyvtár vezetését valakinek. Egyébként sincs már igazán igény a könyvekre, az olvasás a technika fejlődésével háttérbe szorult. Az, hogy a településen nincs iskola és óvoda, szintén nagymértékben visszaesést eredményezett.

Varga Sándorné polgármester:

Megköszöni a könyvárban végzett lelkiismeretes munkáját Czilli Edénének. Egyelőre nincs jelentkező a könyvtár vezetésére. Egyetért abban, hogy egyre kevesebben igénylik a könyvtár szolgáltatásait, megváltoztak a körülmények. Évente több rendezvénynek, illetve a nyári táboroknak ad otthont a könyvtár.

Kéri a képviselő-testület tagjait, hogy szavazzanak a Mónosbéli könyvtár 2018. évi beszámolójáról az előterjesztés szerint.

A döntéshozatalban résztvevők száma 4 fő.

Mónosbél Községi Önkormányzat Képviselő-testülete 4 igen szavazattal az alábbi határozatot fogadta el:

**49/2019. (VI.26.) sz. Képviselő-testületi határozat**

Mónosbél Községi Önkormányzat Képviselő-testülete megtárgyalta és elfogadja a Mónosbéli könyvtár 2018. évi tevékenységéről szóló beszámolót.

Határidő: azonnal

Felelős: Varga Sándorné

polgármester

1. **NAPIREND**

**Egyéb ügyek, indítványok**

Varga Sándorné polgármester:

Tájékoztatja a Képviselő-testület tagjait, hogy a települési támogatásokról szóló önkormányzati rendelet módosítását javasolja. Jelenleg eseti jelleggel évente összesen 3 alkalommal adható rendkívüli települési támogatás, a rendkívüli gyermekvédelmi támogatást is beszámítva. A településen több olyan szociálisan rászoruló van, akiknek nagy segítséget jelentene, ha évente több alkalommal is igénybe vehetnék ezeket a támogatásokat, ezért javasolja, hogy a támogatás évente maximum öt alkalommal legyen igénybe vehető.

Kéri a képviselő-testület tagjait a rendelet-tervezet megtárgyalására és elfogadására.

A döntéshozatalban résztvevők száma 4 fő.

Mónosbél Községi Önkormányzat Képviselő-testülete 4 igen szavazattal elfogadta **Mónosbél Községi Önkormányzat Képviselő-testületének 10/2019. (VI.28.) önkormányzati rendeletét a települési támogatás megállapításának, kifizetésének, folyósításának, valamint felhasználása ellenőrzésének szabályairól és a szociális alapszolgáltatásokról szóló 6/2015. (II.26.) önkormányzati rendelet módosításáról** (1. sz. melléklet).

Varga Sándorné polgármester:

Elmondja, hogy 2019. nyár folyamán két alkalommal terveznek egyhetes nyári tábort az általános iskolás gyermekek részére. Az önkormányzat a táborozó gyermekek étkezésére és a foglalkoztatásukhoz szükséges anyagokra 200.000 Ft-ot használ fel a 2019. évi költségvetésből az egyes szociális és gyermekjóléti feladatok ellátása terhére.

Kéri a képviselő-testület tagjait, hogy szavazzanak a határozati javaslatra az előterjesztés szerint.

A döntéshozatalban résztvevők száma 4 fő.

Mónosbél Községi Önkormányzat Képviselő-testülete 4 igen szavazattal az alábbi határozatot fogadta el:

**50/2019. (VI.26.) sz. Képviselő-testületi határozat**

Mónosbél Községi Önkormányzat Képviselő-testülete döntött abban, hogy a 2019. évi költségvetésének az egyes szociális és gyermekjóléti feladatok ellátása terhére 200.000 Ft-ot a 2019. nyarán kétszer egyhetes nyári táborban résztvevő általános iskolás gyermeke étkeztetésére, foglalkoztatásukhoz szükséges anyagokra használ fel.

Határidő: 2019. augusztus 31.

Felelős: Varga Sándorné

polgármester

Varga Sándorné polgármester:

Tájékoztatja a Képviselő-testület tagjait, hogy a 2019. június 1-jén megtartott Családi napon a 0 és 14 éves korú gyermekek részére ingyenesen biztosították az ugrálóvár használatát, fejenként 2 gombócos fagylaltot, a kézműves foglalkozásokhoz használt anyagokat, valamint az ügyességi versenyek nyereményeit az önkormányzat 2019. évi költségvetésének terhére, 276.000 Ft értékben.

Kéri a képviselő-testület tagjait, hogy szavazzanak a határozati javaslatra az előterjesztés szerint.

A döntéshozatalban résztvevők száma 4 fő.

Mónosbél Községi Önkormányzat Képviselő-testülete 4 igen szavazattal az alábbi határozatot fogadta el:

**51/2019. (VI.26.) sz. Képviselő-testületi határozat**

Mónosbél Községi Önkormányzat Képviselő-testülete döntött abban, hogy a 2019. évi költségvetésének az egyes szociális és gyermekjóléti feladatok ellátása terhére a 2019. június 1-jén megtartott családi napon a 0 és 14 éves korú gyermekek részére az ugráló vár használat, valamint fejenként 2 gombócos fagylalt fogyasztás ingyenes biztosításának, kézműves foglalkozásoknak, valamint ügyességi versenyek nyereményének költségére 276.000 Ft-ot biztosít.

Határidő: azonnal

Felelős: Varga Sándorné

polgármester

Varga Sándorné polgármester:

Elmondja, hogy 2019. június 30-án lejár a Kossuth u. 35. szám alatti élelmiszerbolt bérleti szerződése, eddig ott történt a dohánytermékek forgalmazása. A továbbiakban a Kossuth út 37. szám alatti élelmiszerüzletben lenne célszerű végezni a dohánytermékek árusítását, mely feladat ellátására Huszák Edinát, a bolt üzemeltetőjét javasolja kijelölni.

Kéri a Képviselő-testület tagjait a Mónosbél, Kossuth út 37. szám alatt működő élelmiszerboltban, Huszák Edina vállalkozó dohánytermékek forgalmazására való kijelölés megtárgyalására és elfogadására.

A döntéshozatalban résztvevők száma 4 fő.

Mónosbél Községi Önkormányzat Képviselő-testülete 4 igen szavazattal az alábbi határozatot fogadta el:

**52/2019. (VI.26.) sz. Képviselő-testületi határozat**

Mónosbél Községi Önkormányzat Képviselő-testülete javasolja, hogy a településen Huszák Edina, 3347 Balaton, Sport út 27. szám alatti székhelyű (adószám: 69892662-1-30) egyéni vállalkozó kerüljön kijelölésre dohánytermék-kiskereskedelmi feladatok ellátására a Mónosbél, Kossuth út 37. szám alatt működő, „Mónosbolt” elnevezésű élelmiszerüzletben.

Határidő: azonnal

Felelős: Varga Sándorné polgármester

Varga Sándorné polgármester:

Elmondja, hogy 2019. június 30-án lejár a Kossuth u. 35. szám alatti élelmiszerbolt bérleti szerződése. 2019. július 1-jétől a Kossuth u. 37. szám alatti ingatlanban fog működni az üzlet. Javasolja, hogy a Kossuth u. 35. szám alatti ingatlan bérlőjének levélben 2019. július 4-én 17.00 óráig adjanak határidőt a helyiség kiürítésére, valamint a kulcsok átadására.

Kéri a Képviselő-testület tagjait a Mónosbél, Kossuth u. 35. szám alatti ingatlan bérlőjének a helyiség kiürítésére, elhagyására és a kulcsátadás időpontjára irányuló felszólítás megtárgyalására és elfogadására.

A döntéshozatalban résztvevők száma 4 fő.

Mónosbél Községi Önkormányzat Képviselő-testülete 4 igen szavazattal az alábbi határozatot fogadta el:

**53/2019. (VI.26.) sz. Képviselő-testületi határozat**

Mónosbél Községi Önkormányzat Képviselő-testülete megtárgyalta és úgy döntött, hogy Farkas Rita, a Mónosbél, Kossuth L. út 35. sz. alatti ingatlan bérlője a kiürített épület kulcsait 2019. július 4-én 17.00 óráig adja át.

Határidő: azonnal

Felelős: Varga Sándorné polgármester

Varga Sándorné polgármester:

Mivel más ügy, indítvány nem volt, megköszöni a képviselő-testület tagjainak az ülésen való részvételt, az ülést bezárja.

k.m.f.

Varga Sándorné Dudásné dr. Géczi Erika

polgármester jegyző